సరికొత్త చరిత్ర లిఖించిన టీసీఎస్‌
- 100 బి.డాలర్ల విలువైన కంపెనీగా రికార్డు
- రూ.6,60,000 కోట్లకు చేరిన మార్కెట్‌ క్యాప్‌
- భవిష్యత్తులో మరిన్ని అద్భుతాలు: చంద్రశేఖరన్‌
న్యూఢిల్లీ: దేశీయ ఐటీ దిగ్గజ సంస్థ టాటా కన్సల్టెన్సీ సర్వీస్‌ (టీసీఎస్‌) సరికొత్త చరిత్ర సృష్టించింది. దేశంలోనే మొట్టమొదటి 100 బిలియన్‌ డాలర్ల (రూ. 6,60,000కోట్లు) మార్కెట్‌ విలువ కలిగిన కంపెనీగా సరికొత్త రికార్డును అందుకుంది. సోమవారం నాటి ట్రేడింగ్‌లో టీసీఎస్‌ ఈ ఘనతను సాధించింది. మెరుగైన ఫలితాలు, బోర్డు ప్రకటించిన ఆనూహ్య బోనస్‌ ఇష్యూ కారణంగా ఇన్వెస్టర్ల సెంటిమెంట్‌ బలపడి సోమవారం టీసీఎస్‌ స్టాక్‌ మరింత వేగంగా పుంజుకుంది. ఈ ఉదయం 9.49గంటల ప్రాంతంలో కంపెనీ మార్కెట్‌ విలువ రూ. 6,62,726.36కోట్లకు చేరింది. దీనిపై టాటాగ్రూప్‌ ఛైర్మన్‌ ఎన్‌. చంద్రశేఖరన్‌ హర్షం వ్యక్తం చేశారు. 'ఇదో ప్రత్యేకమైన క్షణం. ఈ క్షణాల కోసమే తాము ఎంతో కాలంగా వేచిచూస్తూ ఉన్నాం' అని అన్నారు. రాబోయే నెలలు, త్రైమాసికాల్లోనూ టీసీఎస్‌ మరింత ముందుకెళ్తుందని వాటాదారులనుద్దేశించి అన్నారు. అంతేకాదు టీసీఎస్‌ బిగ్‌ రన్‌కు ఇది ఆరంభం మాత్రమేనని వ్యాఖ్యానించారు. టీసీఎస్‌ 50ఏళ్ల క్రితం ప్రారంభమైంది. ఇటీవల ఈ కంపెనీ గత ఆర్థికసంవత్సరం జనవరి-మార్చి త్రైమాసిక ఫలితాలను వెల్లడించింది. ఈ ఫలితాలు ఆశాజనకంగా ఉండటంతో శుక్రవారం నాటి షేర్‌ మార్కెట్లో కంపెనీ విలువ అమాంతం పెరిగిపోయింది. ఆ ఒక్కరోజే కంపెనీ మార్కెట్‌ విలువ రూ. 40వేల కోట్లు పెరిగింది. దీంతో టీసీఎస్‌ 100 బిలియన్‌ డాలర్ల మైలురాయిని చేరుకునేందుకు మరింత దగ్గరకు వచ్చిన టీసీఎస్‌.. నేడు ఆ రికార్డును అందుకుంది. దేశంలో ఈ ఘనత సాధించిన తొలి కంపెనీ ఇదే కావడం విశేషం. ప్రపంచ వ్యాప్తంగా అత్యధికంగా మార్కెట్‌ విలువ కలిగిన 64 కంపెనీగా టీసీఎస్‌ నిలిచింది. కాగా.. ఈ మైలురాయిని అందుకోవడం ఇతర ఏ దేశీయ ఐటీ సంస్థకైనా ఇప్పట్లో గగనమే అనడంలో ఎలాంటి సందేహం లేదు. ఎందుకంటే టీసీఎస్‌కు ప్రధాన పోటీగా ఉన్న ఇన్ఫోసిస్‌ మార్కెట్‌ విలువ దాదాపు 38 బిలియన్‌ డాలర్లుగా ఉంది. దీంతో ఇప్పట్లో ఏ ఐటీ సంస్థా ఈ ఘనత దక్కించుకునేలా లేదు. మార్చితో ముగిసిన నాలుగో త్రైమాసికానికి టీసీఎస్‌ నికర లాభం 5.7 శాతం పెరిగి 6904 కోట్ల రూపాయలకు చేరింది. మొత్తం ఆదాయం సైతం రూ. 32,075 కోట్లకు ఎగబాకింది. ఫలితంగా వాటాదారులకు 1:1 నిష్పత్తిలో బోనస్‌ షేర్ల జారీకి, షేరుకి రూ. 29 తుది డివిడెండ్‌ను ఇచ్చేందుకు బోర్డు సమ్మతి తెలిపిన నేపథ్యలో టీసీఎస్‌ స్టాక్స్‌ ఒక్కసారిగా ఎగబాకాయి.
పదివేల పెట్టుబడికి లక్షన్నర లాభం..
టీసీఎస్‌ సంస్థ తనను నమ్ముకొని దీర్ఘకాలిక పెట్టుబడి పెట్టిన మదుపరులకు మెరుగైన లాభాలను పంచింది. 2004 ఆగస్టు 25 టీసీఎస్‌ సంస్థ స్టాక్‌ మార్కెట్లలో నమోదు అయింది. ఆ రోజు ఈస్టాక్‌పై రూ.10,000 పెట్టుబడి పెట్టిన వారికి.. ప్రస్తుతం దాదాపు రూ.1.40ల రిటర్స్న్‌ లభించాయి. కేవలం 14 ఏండ్లలో ఈ స్టాక్‌ భారీగా పెరగి 100 బిలియన్‌ డాలర్ల రికార్డును అందుకోవడం విశేషం. కంపెనీ చెల్లించిన డివిడెండ్‌ కాకుండానే సంస్థ ద్వారా వాటాదారులకు ఇంత మొత్తం రిటర్న్స్‌ భారీగా ఉండడం విశేషం. రానున్న రోజుల్లో తమ పరుగు జోరు పెరగనుందంటూ చంద్రశేఖరన్‌ చేసిన వ్యాఖ్యలు మార్కెట్లకు మరింత జోష్‌ను ఇవ్వనున్నాయి. సోమవారం సరికొత్త రికార్డును అందుకున్న టీసీఎస్‌ స్టాక్‌ రూ.3,557 స్థాయిని తాకింది. ఆ తరువాత స్వల్పంగా కాలానికే లాభాల స్వీకరణతో నష్టాల్లోకి జారుకోవడం విశేషం. రూ.3424 వద్ద ప్రారంభమైన స్టాక్‌ ఆ తరువాత రూ.3389 స్థాయికి పడిపోయి. రూ.3395 వద్ద ముగిసింది.
మీ స్నేహితులకు రికమెండ్ చెయ్యండి